text: Borgmester får næse for skilte-sag
  27 maj 2015 kl. 10.47
  Byrådet i Haderslev gav tirsdag aften borgmester H. P. Geil en mindre næse. Det sker, efter at han på eget initiativ opsatte et byskilt på tysk.
  Der stod både Haderslev og Hadersleben på det byskilt, som borgmester H. P. Geil (V) valgte at sætte op i april. Det har nu resulteret i en næse fra byrådet. Det skriver JydskeVestkysten onsdag.
  - En borgmesterbeslutning er noget, man tager, når det er hastende. Der er ikke noget i denne sag, der er absolut hastende. Sagen burde have været startet i økonomiudvalget eller udvalget for plan og miljø og burde derefter have været diskuteret i byrådet, sagde Jens Christian Gjesing (S) ifølge JydskeVestkysten.
  Ifølge Jens Christian Gjesing har H. P. Geil med sin skilte-aktion været årsag til, at diskussionen om det dansk-tyske byskilt er gået over gevind.
  